Slagoffer byt deel van verkragter se tong afArgieffoto ŉ 23-jarige man is agter tralies nadat hy ŉ vrou die afgelope naweek in Reitz in die Vrystaat probeer verkrag het, maar sy terugbaklei en ŉ gedeelte van sy tong afgebyt het. Die verdagte het Maandag vlugtig in die Reitz-landdroshof verskyn ná sy inhegtenisneming, net ŉ paar uur nadat hy die 38-jarige vrou glo aangeval het. “Die aanvaller was met ŉ mes gewapen en het haar huis in Petsana-Reitz net ná 01:00 betree,” lui ŉ verklaring deur die polisie. “Sy kon tydens die bakleiery die man se tong raakbyt.” Die aanvaller het haar laat gaan en het na ŉ hospitaal toe gegaan waar hy mediese behandeling ontvang het voor hy in hegtenis geneem is. Hy het nog dieselfde klere aangehad wat die slagoffer beskryf het. Die man sal Vrydag weer in die hof verskyn.